‹‹ከመስከረም ወዲህ በስፋት ወደ ኢትዮጵያ እየገባ ያለው የበረሃ አንበጣ ግብርናውን እየፈተነው ነው›› የግብርና ሚኒስቴር
ከመስከረም ወዲህ በስፋት ወደ ኢትዮጵያ እየገባ ያለውና እስካሁን በትግራይ፣ በአማራ፣ በአፋር፣ በኦሮሚያ በሶማሌ ክልሎችና በድሬዳዋ ከተማ አስተዳደር በሰብል፣ በደንና በግጦሽ መሬት ላይ ጉዳት እያደረሰ የሚገኘው የበረሃ አንበጣ ግብርናው እየፈተነ መሆኑን የግብርና ሚኒስቴር አስታውቋል፡፡የግብርና ሚኒስትሩ አቶ ዑመር ሁሴን የአንበጣ መንጋ እያደረሰ ያለውን ጉዳት አስመልክተው ለመገናኛ ብዙኃን በሰጡት መግለጫ እንደተናገሩት፣ ከመስከረም ወዲህ በተለይ ከሶማሌላንድ በስፋት እየገባ ያለው የአንበጣ መንጋ ወደ መሀል አካባቢ ተሠራጭቶ የለማውን ሰብል እንዳያጠፋ፣ ችግሩን የሚመጥን የኬሚካል አቅርቦትና የሀብት ማሰባሰብ ሥራው ቅድሚያ ተሰጥቶት እየተሠራ መሆኑን ጠቁመዋል፡፡የታሰረና የለማ ሰብል 13.8 ሚሊዮን ሔክታር መኖሩን የጠቆሙት ሚኒስትሩ፣ አንበጣው በጣም ዘልቆ የከፋ ጉዳት እንዳያደርስ የአውሮፕላን ርጭት ብቻ በቂ ስላልሆነ አርሶ አደሩ የጀመረውን ባህላዊ የመከላከል ዘዴና የኬሚካል ርጭት አጠናክሮ እንዲቀጥል ጥሪ አቅርበዋል፡፡የበረሃ አንበጣው በተከሰቱባቸው አካባቢዎች አርሶ አደሮችና አርብቶ አደሮች፣ በጎ ፈቃደኞችና አመራሮች ጭምር አንበጣውን ለማባረር የሚከተሉት ባህላዊ ዘዴ ችግሩን መቅረፍ ባለመቻሉም፣ በሺዎች የሚቆጠር ሔክታር መሬት ላይ የነበሩ ሰብሎች፣ ደኖችና የግጦሽ ሥፍራዎች ወድመዋል፡፡የአማራ ክልል ግብርና ቢሮ ምክትል ኃላፊ አቶ ተስፋሁን መንግሥቴ ለሪፖርተር እንደገለጹት፣ እስከ ማክሰኞ ጥቅምት 3 ቀን 2013 ዓ.ም. ድረስ በአራት ዞኖች፣ በ18 ወረዳዎችና በ136 ቀበሌዎች የአንበጣ መንጋው ተከስቷል፡፡በአካባቢዎቹ በ327,390 ሔክታር መሬት ላይ የአንበጣ መንጋው የተከሰተ ሲሆን፣ ከእዚህ ውስጥ በ108,517 ሔክታር ላይ በባህላዊና በኬሚካል ርጭት አንበጣውን የመከላከል ሥራ ተከናውኗል፡፡አቶ ተስፋሁን እንዳሉት፣ እስካሁን የ47 ሺሕ አርሶ አደሮች ሰብል ወድሟል፡፡ 87 ሺሕ ሔክታር መሬት ተጎድቷል፡፡ ማሽላ፣ ጤፍ፣ ደንና የግጦሽ ተክሎች በአንበጣ መንጋው ጉዳት የደረሰባቸው ናቸው፡፡የአንበጣ መንጋውን ለመቆጣጠር ቅንጅታዊ ሥራ ያስፈልጋል ያለው የግብርና ሚኒስቴር፣ እስከ ረቡዕ ጥቅምት 4 ቀን 2013 ዓ.ም. ይገባሉ ተብለው ከተጠበቁት አምስት የኬሚካል መርጫ አውሮፕላኖች ሁለቱ ሥራ መጀመራቸውን አስታውቋል፡፡ 